2.5 ทรัพย์สินที่ใช้ในการประกอบธุรกิจ

  (1) สินทรัพย์ถาวรหลักที่ใช้ในการประกอบธุรกิจ

  ธนาคารและบริษัทย่อยมีทรัพย์สินประเภท ที่ดิน อาคาร และอุปกรณ์ ดังนี้

  ธนาคาร

  - สำนักงานใหญ่ของธนาคาร ตั้งอยู่เลขที่ 333 ถนนสีลม บางรัก กรุงเทพมหานคร
  บนที่ดินซึ่งมีเนื้อที่ 8 ไร่ 66.8 ตารางวา อาคารมีความสูง 32 ชั้น ธนาคารเป็นเจ้าของ
  ที่ดินและอาคาร

  - สำนักงานใหญ่ ถนนพระราม 3 ตั้งอยู่เลขที่ 2222 ถนนพระราม 3 แขวงช่องนนทรี
  เขตยานนาวา กรุงเทพมหานคร บนที่ดินซึ่งมีเนื้อที่ 29 ไร่ 171.3 ตารางวา มีความสูง 10 ชั้น
  ธนาคารเป็นเจ้าของที่ดินและอาคาร

  - สำหรับสำนักงานสาขาต่าง ๆ นั้น มีทั้งธนาคารเป็นเจ้าของเองและที่เช่าโดยมีระยะเวลาต่าง
  ๆ กัน
  โดยธนาคารถือครองเพื่อเป็นที่ทำการและที่ตั้งของสาขาธนาคารทั้งในประเทศไทยและต่างประเทศ

  - ที่ดิน อาคาร และอุปกรณ์สุทธิ ณ 31 ธันวาคม 2545 มีจำนวน 29,846.1 ล้านบาท

  บริษัทย่อย

  - บางกอกแบงค์ เบอร์ฮาด เป็นเจ้าของที่ทำการ ที่ตั้งอยู่เลขที่ 105 Jalan Tun H.S. Lee
  50000 Kuala Lumpur, Malaysia รวมค่าที่ดิน อาคาร และอุปกรณ์ ณ 31 ธันวาคม 2545
  จำนวน 99.8 ล้านบาท

  - บริษัทเงินทุน บัวหลวง จำกัด เช่าสถานที่ทำการ ณ อาคารสาทรซิตี้ทาวเวอร์ ชั้น 13/1 ห้อง
  1302 เลขที่ 175 ถนนสาทรใต้ แขวงทุ่งมหาเมฆ เขตสาทร กรุงเทพมหานคร และมีค่าอุปกรณ์
  ณ 31 ธันวาคม 2545 จำนวน 10.2 ล้านบาท

  อนึ่ง บริษัทเงินทุน บัวหลวง จำกัด ถือหุ้นลงทุนร้อยละ 65 ในบริษัทหลักทรัพย์ บัวหลวง จำกัด
  ซึ่งมีค่าอุปกรณ์ที่สำนักงานใหญ่และสาขาต่าง ๆ ณ 31 ธันวาคม 2545 อีกจำนวน 59.7 ล้านบาท
  จึงนับรวมเป็นค่าอุปกรณ์ทั้งสิ้นของบริษัทเงินทุน บัวหลวง จำกัด จำนวน 69.9 ล้านบาท

  - บริษัท บริหารสินทรัพย์ทวี จำกัด เช่าสถานที่ทำการ ณ อาคารยูไนเต็ดเซ็นเตอร์ ชั้น 30
  เลขที่ 323 ถนนสีลม แขวงสีลม เขตบางรัก กรุงเทพมหานคร และมีค่าอุปกรณ์ ณ 31 ธันวาคม
  2545 จำนวน 2.0 ล้านบาท

  - บริษัท หลักทรัพย์จัดการกองทุนรวมบัวหลวง จำกัด เช่าสถานที่ทำการ ณ
  อาคารสาทรซิตี้ทาวเวอร์ ชั้น 26 เลขที่ 175 ถนนสาทรใต้ แขวงทุ่งมหาเมฆ
  เขตสาทรกรุงเทพมหานคร และมีค่าอุปกรณ์ ณ 31 ธันวาคม 2545 จำนวน 10.1 ล้านบาท

  (2) เงินให้สินเชื่อ

  ในการประกอบธุรกิจของธนาคาร
  จำเป็นต้องมีข้อมูลในการบริหารสินทรัพย์และบริหารความเสี่ยงอย่างมีประสิทธิภาพและรัดกุม
  เพื่อสร้างความเชื่อถือและความมั่นคงให้แก่ธนาคาร ดังนั้น จึงต้องจัดให้มีการจัดชั้นสินทรัพย์
  เพื่อให้ทราบระดับคุณภาพของสินทรัพย์ และเพื่อใช้เป็นเกณฑ์ในการกันเงินสำรอง
  หรือการจำหน่ายสินทรัพย์ออกจากบัญชี ให้สอดคล้องกับหลักเกณฑ์ที่ทางการกำหนด

-   นโยบายการจัดชั้นสินทรัพย์

  ธนาคารจัดชั้นสินทรัพย์ตามหลักเกณฑ์ที่ธนาคารแห่งประเทศไทยกำหนด ตามประกาศฉบับลงวันที่
  18 กุมภาพันธ์ 2545 เรื่อง “สินทรัพย์ที่ไม่มีราคา หรือเรียกคืนไม่ได้
  และสินทรัพย์ที่สงสัยว่าจะไม่มีราคา หรือเรียกคืนไม่ได้” โดยแบ่งออกเป็น 6 ระดับดังนี้

  - สินทรัพย์จัดชั้นปกติ (Normal)

  - สินทรัพย์จัดชั้นกล่าวถึงเป็นพิเศษ (Special Mention)

  - สินทรัพย์จัดชั้นต่ำกว่ามาตรฐาน (Substandard)

  - สินทรัพย์จัดชั้นสงสัย (Doubtful)

  - สินทรัพย์จัดชั้นสงสัยจะสูญ (Doubtful Loss)

  - สินทรัพย์จัดชั้นสูญ (Loss)

  สินทรัพย์จัดชั้นแต่ละประเภท มีคำจำกัดความสรุปได้ดังนี้

สินทรัพย์จัดชั้นปกติ ตามเกณฑ์ข้อใดข้อหนึ่งดังต่อไปนี้

-   ลูกหนี้ค้างชำระต้นเงินหรือดอกเบี้ยไม่เกิน 1 เดือนนับแต่วันถึงกำหนดชำระ

-   ลูกหนี้ที่ไม่ผิดนัดชำระ และไม่มีสัญญาณใด ๆ แสดงว่าจะมีการผิดนัดชำระ

-   ลูกหนี้เงินเบิกเกินบัญชีที่ยังใช้ไม่เต็มวงเงิน
    และยังไม่ถูกยกเลิกวงเงินหรือสัญญายังไม่ครบกำหนด
    หรือลูกหนี้เงินเบิกเกินบัญชีที่ค้างชำระดอกเบี้ยหรือเงินต้นไม่เกิน 1 เดือน

-   ลูกหนี้ที่ไม่เข้าข่ายเป็นลูกหนี้จัดชั้นสูญ สงสัยจะสูญ สงสัย ต่ำกว่ามาตรฐาน
    หรือที่กล่าวถึงเป็นพิเศษ

  สินทรัพย์จัดชั้นที่กล่าวถึงเป็นพิเศษ ตามเกณฑ์ข้อใดข้อหนึ่งดังต่อไปนี้

-   ลูกหนี้ค้างชำระต้นเงินหรือดอกเบี้ยเกินกว่า 1 เดือนนับแต่วันถึงกำหนดชำระ

-   ลูกหนี้เงินเบิกเกินบัญชีที่ไม่มีวงเงิน หรือถูกยกเลิกวงเงิน หรือมีวงเงินตามสัญญา
    แต่ยอดหนี้เกินวงเงิน หรือครบกำหนดสัญญาแล้วและไม่มีเม็ดเงินนำเข้าบัญชี
    เพื่อชำระต้นเงินหรือดอกเบี้ยเกินกว่า 1 เดือน นับแต่วันที่ถูกยกเลิกวงเงิน
    หรือวันที่ยอดหนี้เกินวงเงิน หรือวันที่ครบกำหนดสัญญาแล้วแต่วันใดจะถึงก่อน

-   ลูกหนี้ที่ไม่ค้างชำระต้นเงินหรือดอกเบี้ยแต่มีหลักฐานชัดเจนแสดงถึงปัจจัยที่เป็นผลกระทบต่อความสามารถในการชำระหนี้
    หรือมีความไม่สมบูรณ์ของหลักประกัน

-   สินทรัพย์หรือสิทธิเรียกร้องที่มีมูลค่าเสื่อมถอยลง
    หรือลูกหนี้มีฐานะหรือมีผลการดำเนินการอ่อนลงตามที่ธนาคารแห่งประเทศไทยสั่ง

  สินทรัพย์จัดชั้นต่ำกว่ามาตรฐาน ตามเกณฑ์ข้อใดข้อหนึ่งดังต่อไปนี้

-   ลูกหนี้ค้างชำระต้นเงินหรือดอกเบี้ยเกินกว่า 3 เดือนนับแต่วันถึงกำหนดชำระ

-   ลูกหนี้เงินเบิกเกินบัญชีที่ไม่มีวงเงิน หรือถูกยกเลิกวงเงิน หรือมีวงเงินตามสัญญา
    แต่ยอดหนี้เกินวงเงิน หรือครบกำหนดสัญญาแล้วและไม่มีเม็ดเงินนำเข้าบัญชี
    เพื่อชำระต้นเงินหรือดอกเบี้ยเกินกว่า 3 เดือน นับแต่วันที่ถูกยกเลิกวงเงิน
    หรือวันที่ยอดหนี้เกินวงเงิน หรือวันที่ครบกำหนดสัญญาแล้วแต่วันใดจะถึงก่อน

-   ลูกหนี้ที่ค้างชำระต้นเงินหรือดอกเบี้ยไม่เกิน 3 เดือน
    แต่มีหลักฐานชัดเจนแสดงถึงปัจจัยที่เป็นผลกระทบต่อความสามารถในการชำระหนี้
    หรือหลักประกันที่เป็นปัจจัยในการชำระหนี้เสื่อมค่าลง

-   สินทรัพย์หรือสิทธิเรียกร้องที่มีปัญหาในการเรียกให้ชำระคืนได้ตามปกติ
    หรือไม่ก่อให้เกิดรายได้ตามปกติตามที่ธนาคารแห่งประเทศไทยสั่ง

  สินทรัพย์จัดชั้นสงสัย ตามเกณฑ์ข้อใดข้อหนึ่งดังต่อไปนี้

-   ลูกหนี้ค้างชำระต้นเงินหรือดอกเบี้ยเกินกว่า 6 เดือนนับแต่วันถึงกำหนดชำระ

-   ลูกหนี้เงินเบิกเกินบัญชีที่ไม่มีวงเงิน หรือถูกยกเลิกวงเงิน หรือมีวงเงินตามสัญญา
    แต่ยอดหนี้เกินวงเงิน หรือครบกำหนดสัญญาแล้วและไม่มีเม็ดเงินนำเข้าบัญชี
    เพื่อชำระต้นเงินหรือดอกเบี้ยเกินกว่า 6 เดือน นับแต่วันที่ถูกยกเลิกวงเงิน
    หรือวันที่ยอดหนี้เกินวงเงิน หรือวันที่ครบกำหนดสัญญาแล้วแต่วันใดจะถึงก่อน

-   ลูกหนี้ที่ศาลมีคำสั่งพิทักษ์ทรัพย์แล้ว

-   ลูกหนี้หยุดกิจการ หรือเลิกกิจการ หรือกิจการของลูกหนี้อยู่ระหว่างชำระบัญชี

-   ลูกหนี้ที่ประวิงการชำระหนี้หรือกระทำใด ๆ เพื่อมิให้เจ้าหนี้ได้รับการชำระหนี้ เช่น
    ออกนอกราชอาณาจักร หรือยักย้ายถ่ายเทสินทรัพย์ เป็นต้น

-   ลูกหนี้ที่ธนาคารติดต่อไม่ได้ หรือตามตัวไม่พบ หรือไปเสียจากภูมิลำเนาที่ปรากฏตามสัญญา
    โดยไม่แจ้งให้ธนาคารทราบ

-   ลูกหนี้มีธุรกิจไม่แน่ชัด หรือไม่ประกอบธุรกิจจริงจัง หรือใช้เงินผิดวัตถุประสงค์

-   ลูกหนี้ที่ธนาคารได้ฟ้องศาล หรือได้ยื่นคำขอเฉลี่ยทรัพย์ในคดีที่ลูกหนี้ถูกเจ้าหนี้รายอื่นฟ้อง

-   สินทรัพย์หรือสิทธิเรียกร้องที่คาดว่าจะเรียกให้ชำระคืนได้ไม่ครบถ้วน
    หรือตามที่ธนาคารแห่งประเทศไทยสั่ง

  สินทรัพย์จัดชั้นสงสัยจะสูญ ตามเกณฑ์ข้อใดข้อหนึ่งดังต่อไปนี้

-   ลูกหนี้ค้างชำระต้นเงินหรือดอกเบี้ยเกินกว่า 12 เดือน นับแต่วันถึงกำหนดชำระ

-   ลูกหนี้เงินเบิกเกินบัญชีที่ไม่มีวงเงิน หรือถูกยกเลิกวงเงิน หรือมีวงเงินตามสัญญา
    แต่ยอดหนี้เกินวงเงิน หรือครบกำหนดสัญญาแล้วและไม่มีเม็ดเงินนำเข้าบัญชี
    เพื่อชำระต้นเงินหรือดอกเบี้ยเกินกว่า 12 เดือน นับแต่วันที่ถูกยกเลิกวงเงิน
    หรือวันที่ยอดหนี้เกินวงเงิน หรือวันที่ครบกำหนดสัญญาแล้วแต่วันใดจะถึงก่อน

-   อสังหาริมทรัพย์ที่ธนาคารได้มาจากการรับโอนชำระหนี้ หรือซื้อมาจากการขายทอดตลาด
    เฉพาะส่วนที่เป็นผลต่างของราคาตามบัญชีสูงกว่ามูลค่าที่ได้จากการประเมินราคา
    หรือตีราคาตามหลักเกณฑ์ ขั้นตอน
    และวิธีการประเมินหลักประกันที่ธนาคารแห่งประเทศไทยกำหนด
    หักด้วยประมาณการค่าใช้จ่ายในการขายอสังหาริมทรัพย์นั้น

-   สินทรัพย์อื่นเฉพาะส่วนที่เป็นผลต่างของราคาตามบัญชีที่สูงกว่ามูลค่ายุติธรรม
    หรือมูลค่าที่คาดว่าจะได้รับคืน

-   สินทรัพย์หรือสิทธิเรียกร้องที่คาดว่าจะเรียกคืนไม่ได้ทั้งจำนวนหรือตามที่ธนาคารแห่งประเทศไทยสั่ง

-   ส่วนสูญเสียที่เกิดจากการปรับปรุงโครงสร้างหนี้

  สินทรัพย์จัดชั้นสูญ ซึ่งได้ตัดออกจากบัญชี ได้แก่

-   สิทธิเรียกร้องเพื่อให้ได้ชำระหนี้แต่ไม่อาจเรียกให้ชำระหนี้ได้แล้ว

-   สินทรัพย์อื่นที่เสียหายชำรุดหมดราคา

-   ส่วนสูญเสียที่เกิดจากการปรับปรุงโครงสร้างหนี้

-   นโยบายการตั้งสำรองค่าเผื่อหนี้สงสัยจะสูญ

 เพื่อการกันเงินสำรองขั้นต่ำสำหรับสินทรัพย์จัดชั้นและค่าเผื่อหนี้สงสัยจะสูญ

  ธนาคารได้ถือปฏิบัติตามข้อกำหนดของธนาคารแห่งประเทศไทย ดังนี้

สินทรัพย์จัดชั้นปกติ กันเงินสำรองอัตราไม่ต่ำกว่าร้อยละ 1

  สินทรัพย์จัดชั้นกล่าวถึงเป็นพิเศษ กันเงินสำรองอัตราไม่ต่ำกว่าร้อยละ 2

  สินทรัพย์จัดชั้นต่ำกว่ามาตรฐาน กันเงินสำรองอัตราไม่ต่ำกว่าร้อยละ 20

สินทรัพย์จัดชั้นสงสัย กันเงินสำรองอัตราไม่ต่ำกว่าร้อยละ 50

  สินทรัพย์จัดชั้นสงสัยจะสูญ กันเงินสำรองอัตราร้อยละ 100

  สินทรัพย์จัดชั้นสูญ ตัดออกจากบัญชี

  ในการกันเงินสำรองสำหรับสินทรัพย์จัดชั้นทุกประเภท
  ยกเว้นสินทรัพย์อื่นและส่วนสูญเสียที่เกิดจากการปรับปรุงโครงสร้างหนี้
  สามารถนำมูลค่าหลักประกันซึ่งได้ประเมินราคาตามหลักเกณฑ์ที่ธนาคารแห่งประเทศไทยกำหนดมาหักออกจากราคาตามบัญชีของลูกหนี้ก่อนการกันเงินสำรอง

-   นโยบายการระงับการรับรู้รายได้

  ธนาคารรับรู้รายได้ดอกเบี้ยจากเงินให้สินเชื่อ โดยใช้เกณฑ์คงค้าง
  และหยุดรับรู้รายได้ดอกเบี้ยจากเงินให้สินเชื่อที่ค้างชำระเกิน 3 เดือน
  โดยถือเป็นรายได้เมื่อได้รับชำระและจะบันทึกบัญชียกเลิกรายได้ดอกเบี้ยค้างรับที่รับรู้เป็นรายได้ไว้แล้วทั้งหมด

-   นโยบายการปรับปรุงโครงสร้างหนี้

  โปรดดูในหัวข้อ “การประกอบธุรกิจของแต่ละสายผลิตภัณฑ์” : ลักษณะบริการ : การให้สินเชื่อ

  (3) เงินลงทุนในหลักทรัพย์

-   นโยบายการลงทุน

ธนาคารถือว่าการบริหารเงินลงทุนเป็นส่วนสำคัญในการดำเนินธุรกิจของธนาคาร
ซึ่งรวมไปถึงการลงทุนในหลักทรัพย์ระยะยาวและชั่วคราว ทั้งภาครัฐและเอกชน โดยกำหนดให้มีการ
ทบทวนแผนการลงทุนทุกปี หรือทุกครั้งที่มีสถานการณ์เปลี่ยนแปลงในตลาดเงิน
และตลาดทุนอย่างมีนัยสำคัญ และให้มีการวัดผลตอบแทนและความเสี่ยงจากการลงทุน
รายงานต่อผู้บริหารระดับสูงอย่างสม่ำเสมอ

  ธนาคารมีนโยบายการลงทุนในตราสารทุนและตราสารหนี้ ในธุรกิจที่มีแนวโน้มดี
  มีความเสี่ยงที่ยอมรับได้ ในการนี้
  ธนาคารได้มีการตั้งสำรองค่าเผื่อการด้อยค่าของเงินลงทุนตามมาตรฐานการบัญชีฉบับที่ 40

  ธนาคารกำหนดให้มีหน่วยงานรับผิดชอบดูแลการลงทุนในส่วนของตราสารทุน
  และในส่วนของตราสารหนี้ ซึ่งต้องปฏิบัติภายใต้หลักเกณฑ์ ขั้นตอน
  และวิธีการปฏิบัติงานที่ธนาคารกำหนด

  อนึ่ง หากการลงทุนใดเป็นมูลค่าเกินร้อยละ 10
  ของทุนจดทะเบียนชำระแล้วของบริษัทในกรณีที่ไม่ได้เกิดจากการปรับปรุงโครงสร้างหนี้
  จะต้องได้รับอนุมัติจากที่ประชุมคณะกรรมการธนาคารและธนาคารแห่งประเทศไทยก่อน

  (4) นโยบายการลงทุนในบริษัทย่อยและบริษัทร่วม

  ธนาคารมีนโยบายลงทุนในธุรกิจที่เกี่ยวข้องกับการดำเนินงานของธนาคารพาณิชย์และธุรกิจที่สนับสนุนการให้บริการของธนาคาร
  โดยธุรกิจนั้นมีแนวโน้มดี มีความเสี่ยงที่ยอมรับได้ นอกจากนี้
  ในการปรับปรุงโครงสร้างหนี้บางกรณี ธนาคารจะพิจารณาแปลงหนี้เป็นทุน
  เป็นการแก้ไขหนี้มีปัญหา ทั้งนี้
  การลงทุนของธนาคารจะต้องเป็นไปตามหลักเกณฑ์ที่กำหนดไว้ของทางการ
  ซึ่งตามพระราชบัญญัติธนาคารพาณิชย์ มาตรา 12 (5) กำหนดให้ลงทุนในบริษัทจำกัด ได้ไม่เกิน
  10% ของทุนจดทะเบียนที่ชำระแล้วของบริษัท
  หากเกินกว่านี้ต้องได้รับอนุญาตจากธนาคารแห่งประเทศไทย

  สำหรับการรับโอนหุ้นจากการปรับปรุงโครงสร้างหนี้นั้น
  หากเป็นไปตามหลักเกณฑ์ของธนาคารแห่งประเทศไทย แม้ว่าจะเกินกว่าร้อยละ 10
  ของจำนวนหุ้นที่จำหน่ายได้แล้วทั้งหมดของบริษัทนั้น ไม่ต้องขออนุญาตจากธนาคารแห่งประเทศไทย
  ซึ่งหลักเกณฑ์ดังกล่าวนี้ สามารถใช้ได้ถึง 31 ธันวาคม 2548 (ธปท.สนส.(31)ว. 219/2545
  ลงวันที่ 28 มกราคม 2545)

  ธนาคารได้เปลี่ยนนโยบายการบัญชีเงินลงทุนในบริษัทย่อยและบริษัทร่วม จากวิธีราคาทุน (Cost
  Method) มาเป็นวิธีส่วนได้เสีย (Equity Method) ตั้งแต่งวดครึ่งปีสิ้นสุดวันที่ 30 มิถุนายน
  2543 ตามข้อกำหนดของมาตรฐานการบัญชีฉบับที่ 44 เรื่อง
  งบการเงินรวมและเงินลงทุนในบริษัทย่อย มาตรฐานการบัญชีฉบับที่ 45 เรื่อง
  เงินลงทุนในบริษัทร่วม และตามหนังสือของธนาคารแห่งประเทศไทย ที่ ธปท.สนส. (21)
  ว.1593/2543 ลงวันที่ 19 กรกฎาคม 2543 เรื่อง การบันทึก
  รายการเงินลงทุนในบริษัทย่อยและบริษัทร่วม

  ธนาคารได้ใช้วิธีราคาทุนในการบันทึกเงินลงทุนในบริษัทที่ธนาคารถือหุ้นตั้งแต่ร้อยละ 20
  ขึ้นไปที่ธนาคารได้มาจากการปรับปรุงโครงสร้างหนี้
  เนื่องจากธนาคารมีความตั้งใจถือหุ้นในบริษัทดังกล่าวเป็นการชั่วคราว

  นโยบายการบริหารงานในบริษัทย่อยและบริษัทร่วม

  การควบคุมดูแลบริษัทย่อยและบริษัทร่วม
  โดยปกติธนาคารมีการแต่งตั้งผู้บริหารเข้าเป็นกรรมการของบริษัท เพื่อติดตามการบริหารงาน
  ฐานะการเงิน และการดำเนินงานของบริษัท ทั้งนี้
  คณะกรรมการของบริษัทเป็นผู้พิจารณาการดำเนินการที่อาจกระทบต่อบริษัทอย่างมีนัยสำคัญ